
Lainauksia Pyhältä Hengeltä  


Sinut pitää unessa uskomus,


että voit muuttaa unta.


Minä olen sinun Paras ja ainoa


Todellinen Ystäväsi.


Rakkaus, jota kanssani koet,


on lempeää, hyväksyvää, kärsivällistä,


ystävällistä ja persoonatonta.


Et ole täällä tehdäksesi maailmasta oikean;


olet täällä, jotta heräisit Minuun.









Alkusanat


Totuuden on tultava sinussa olevasta Lähteestä.


Tervetuloa viidennen kirjan pariin, kun etenemme Yhtä Jumalan kanssa -kirjasarjassa. Margie, Meera ja Jo ovat hereillä sen suhteen, että he ovat näkemänsä maailman uneksijoita, mikä johtaa heidät Ihmeiden oppikurssissa luvattuun onnelliseen uneen. Luovuttamalla ajatuksensa, toiveensa ja suunnitelmansa Pyhälle Hengelle he kokevat elävänsä Hänen kauttaan. Jokainen päivä avautuu Hänen täydellisyydessään.


Siitä päättäväisyydestä lukeminen, joka näillä kolmella naisella on herätä erillisyyden unesta, voi viedä sinut vain tiettyyn pisteeseen – loppu riippuu sinusta. Nämä oppiläksyt ovat sinun omia oppiläksyjäsi. Ne voidaan työkaluina laittaa jonakin päivänä sivuun, jolloin luotat pelkästään Pyhän Hengen Äänen opastukseen kaikilla elämäsi osa-alueilla. Tarvitaan vain se, että kutsut Häntä jatkuvasti. Hän tulee vastaamaan.

Reunaviivojen yli värittäminen


”Alkuperäinen” ajatus erkaantumisesta oli vain


viaton halu ilmaista itseäsi Isäsi katseen ulkopuolella.


13. huhtikuuta 2014


Tänään palmusunnuntaina alkaa kristillisen kalenterin Hiljainen viikko. Sillä ei Todellisuudessa ole mitään merkitystä, mutta maailmassa se muistuttaa siitä, että pyhyys on Jumalan ja Hänen Yhden Poikansa muistamisessa. Oikea tulkinta on, että Jumala ja Hänen Poikansa on kaikki, mitä on. Meistä jokainen on Hänen Yksi Poikansa, Kristus-Itse, sama kuin Jumala; Rakkaus ilmaistuna. Keho ja maailma ovat pelkästään mielikuvituksessa, ”todellisuudessa”, jonka jakautunut mieli teki ja hyväksyi yksimielisesti. Monet ovat tulossa tietoisiksi tuon pienen eroajatuksen viattomuudesta. Sinä mt näit juuri unta, joka tarjosi sinulle uuden välähdyksen siitä, miten mieli toimii.


Olit unessa pieni tyttö, joka istui pöydän ääressä täysin syventyneenä kädessään olevaan väriliituun. Piirsit ja väritit iloisena kirjastosta lainaamasi lastenkirjan yksinkertaisia geometrisiä kuvioita. Kun sivut oli väritetty sinua tyydyttävästi, huomasit yhtäkkiä, että olit ollut ”tottelematon” ja sinua pidettäisiin syyllisenä kirjaston omaisuuden turmelemiseen. Mitään pakomahdollisuutta ei ollut. Olit tehnyt anteeksiantamattoman synnin; kirjan palauttaminen sellaisena olisi tae rangaistuksesta. Syyllisyys tuntui unessasi täysimääräisenä, eikä sinulla ollut ongelmaan mitään ratkaisua. Tunsit vielä herättyäsikin sen piston.


Kun kävimme unta läpi yhdessä, oivalsit sen olevan jälleen yksi symbolinen tapa nähdä alkuperäinen eroajatus: Poika halusi vain ilmaista itseään Isänsä katseen ulkopuolella. Poika keksi kuvia, jotka miellyttivät häntä, sellaisia jotka kuvasivat uutta maailmaa ja sitten väritti ne. Omiin ”luomuksiinsa” uppoutuneena hän unohti kokonaan Isänsä ”säännöt”. Sitten tuli ajatus, että hän oli häpäissyt Isänsä Talon niin pahasti, ettei hän olisi enää tervetullut takaisin. Syyllisyyden taakka täytti hänen mielensä ja hän tunsi olevansa ikuisesti kirottu. Tämä uskomus on osa jokaisen ihmisen mielikuvitusta, koska he kaikki muodostavat tuon Yhden Pojan.


Unesi oli vain yksinkertainen tapa sanoa, että pieni hullu ajatus ei todellakaan ollut mitään, vain hupsua raapustelua paperinpalalle, mikä tapahtui tiedostamatta ja ilman pahansuopaa tarkoitusta, yhtä viattomasti kuin raapustelija oli viaton. Kuitenkin noiden paljastavien merkkien vuoksi ”hänen” uskottiin pettäneen kaiken sen, mikä oli pyhää; ”pyhien kirjojen kirjastoa” oli nyt loukattu ja sen sanojen häpäisijä saisi maksaa siitä kalliisti. Ihmiset itkisivät hänen kuolemansa vuoksi, heidän pyhä lakinsa oli tahrattu uudella tulkinnalla … kyllä, näin Jeesuksen ristiinnaulitseminen nähtiin ihmisen egomielessä. Se ei kuitenkaan ollut Jeesuksen itsensä kokemus.


Jeesus tiesi elävänsä keksityssä maailmassa, missä maan lakia, Tooran lakia ei saanut kyseenalaistaa. Kaikkia tulkintoja, jotka eivät olisi sen kanssa yhdenmukaisia, käsiteltäisiin ankaralla tavalla. Jeesus oli tästä hyvin tietoinen ja tiesi koko olemuksellaan, että maailma, jonka hän näki, oli harhakuva. Linjassa Isänsä kanssa hän saattoi katsoa unen tapahtumia myötätunnolla ja rakkaudella. Jeesuksella oli kutsumus herättää maailma uuteen ymmärrykseen, tietämään että Jumala on Rakkauden Jumala ja että maailma on kuvitellun syyllisyyden tuotosta. Maailma ei ollut valmis tuohon viestiin silloin eikä se ole valmis nytkään, mutta lähestyy sitä.


Aivan kuten sinä uskoit tulevasi potkaistuksi ulos kirjastosta ikuisiksi ajoiksi, uskoi Poikakin, ettei hänen sallittaisi koskaan palata Taivaaseen. Ovi on kuitenkin auki, ja Poika on nyt avaamassa sydämensä ja mielensä sille mahdollisuudelle, että maailma ei ole fyysisesti totta. Ne, jotka ovat valmiita, tulevat saamaan tukea heräämisessään omaan Jumaluuteensa ja Eheyteensä. Jokainen ”erehdys” on oikaistu ja teitä kaikkia pidellään todellisen Itsenne - Rakkauden syleilyssä.

Verikuu


Se, mikä tässä maailmassa näyttää todelliselta,


on mielen tekemä silmänkääntötemppu.


15. huhtikuuta 2014


Salli Minun olla etualalla ja unielämäsi tulee menettämään tärkeytensä. Tämä on yleinen kokemus niillä, jotka lähestyvät todellista maailmaa. Näit eilen illalla täyden ”verikuun” pimennyksen. Katsoit sen syvenevää punaisuutta ihmetyksen ja ihastuksen vallassa. Noissa hetkissä kuusta tuli ”todellinen” hienovaraisine värien varjoineen olematta enää tuttu kirkkaanvalkoinen kiekko tummuvalla taivaalla. Se sai ”muodon” kontrastien kautta. Näin muoto luodaan mielessä.


Mikään tässä maailmassa ei ole olemassa kiinteänä massana vaan se on koottu ajatuksen vivahteista. Katso kaikkia muotoja samalla tavalla kuin katsoit pimennystä – pelkkänä optisena harhana. Se mikä vaikuttaa todelliselta, on mielen tekemä silmänkääntötemppu. Kaikki se, mitä näet yöunissasi, on oman mielikuvituksesi tuotetta, mikä on myös tapa katsoa maailmaa, jonka uskot olevan kotisi. Se ei ole. Ainoa Kotisi on Jumalan kanssa Puhtaan Rakkauden tilassa. Paluu Jumalan luokse tapahtuu joka päivä, kun tunnet olevasi lähempänä Minua. Oivaltaessasi Ykseytemme voit vapauttaa kiinnikkeesi maasidonnaiseen elämääsi.


Osallistuit äskettäin erään rakkaan ystävän syntymäpäiväjuhlaan, jonne oli kutsuttu 12 ihmistä juhlimaan kauniin aterian äärelle. Päivän päättyessä huomasit, että se syvä tyydytys, jota olit kokenut Minun kanssani juhla-aamuna, oli ravitsevampaa kuin mikään juhlassa tarjotuista herkullisista ruokalajeista. Sanoin sinulle sitten, ettei maailman ruoka enää tarjoa sitä, mitä sinä todella haluat. Ego haluaa uskotella, että petit ystäväsi, koska et kokenut tapahtumaa päivän kohokohtana, mutta mikään ei voi täyttää sinua samalla tavalla kuin Ruoka meidän pöydässämme. Kun ajattelit myöhemmin tätä juhlaa ja sen 12 vierasta, näit sen symbolisena, uudelleen luotuna Viimeisenä Ateriana ja rakkauden kokoontumisena. Siinä tarinassa on kuitenkin yksi, joka pettää ja tunsit olevasi tuo petturi, koska näit juhlan pelkkänä unena. Tuo uskomus on harhaoppia maailmassa. Olisit se, joka tuhoaa kaiken sen, mikä noille pöydässä olijoille on rakasta, ja tuo ajatus muutti käsityksesi Juudaksesta.


Juudaksen esittämä rooli oli vastakohta ihmiskunnan siitä tekemälle tulkinnalle. Juudas laittoi liikkeelle ”maailmanlopun”. Hänen petoksensa oli merkki, jolla osoittaa maailmalle, että se voisi herätä tietoon siitä, että kuolemaa ei ole ja että todellinen Elämä kestää ikuisesti. Kyllä, maailma on petettävä. Nouse olemaan Minun kanssani jokaisena elämäsi hetkenä. Liity Minuun todellisessa maailmassa, herää muodosta ja tarkkaile sitä kaikkea Rakkauden Näkökyvyllä. Jeesus tiesi elävänsä ikuisena Henkenä. Valitse uudelleen ja herää tähän samaan totuuteen.

Viimeinen Ateria


Egon ristiinnaulitseminen johtaa


Kristuksen ylösnousemiseen sinussa.


17. huhtikuuta 2014


Tätä hiljaisen viikon päivää kutsutaan kiirastorstaiksi, viimeisen aterian päiväksi ennen Jeesuksen ristiinnaulitsemista. Näe se symbolisena mahdollisuutena kaikille niille, jotka uskovat vielä olevansa erillisiä olentoja, valmistautua ego-persoonallisuutensa kuolemaan ja tulla tietoisiksi ykseydestään Kristus-Itsensä kanssa. Jeesus oli yhtä opetuslastensa kanssa ja halusi heidän kokevan yhtenäisyytensä viimeisellä aterialla – teko, jota monet nyt noudattavat ehtoollisrituaalissa. Jeesus tiesi, että hänen näkemänsä maailma oli vain harhakuva. Hän ymmärsi, että hänen oli esitettävä rooli ihmismielessä osoittaakseen niille, jotka olivat valmiita, että he myös voisivat herätä aitoon todellisuuteensa.


Ristiinnaulitseminen symboloi sen ego-mielen kuolemaa, joka uskoo olevansa erillinen Jumalasta. Egon ristiinnaulitseminen johtaa Kristuksen ylösnousemiseen sinussa - heräämiseesi kuoleman unesta. Jeesuksen muoto ei ollut todellinen eikä hän myöskään voinut kärsiä. Se mitä luet tarinoissa hänen lähestymisestään ristiä, on vain unen myytti, jota ei koskaan tapahtunut. Se kaikki on unta, jossa sinä asut. Kristus-Itse ei koskaan syntynyt eikä koskaan kuole. Se On. Se Elää. Jeesus muisti tämän ja heräsi unesta.


Mikään, mitä tuon hiljaisen viikon aikana tapahtui, ei ollut todellista vaan sen prosessin avautumista mielessä, jota sinä, Jo ja Meera teette, kuten myös lukemattomat muut ympäri universumia. Se on egon ajattelumallin kerrosten vapauttamista yksi kerrallaan, ja sen loistavan totuuden paljastamista, että olet Valon Olento. Tämä on juhlapäivä, ei surun päivä. Iloitse siitä, että tämä ihminen, Jeesus oli halukas seuraamaan Jumalallista suunnitelmaa, joka johti hänet täyteen oivallukseen todellisesta Elämästään Jumalan Poikana. Mikään ei voi vastustaa liittoasi Minun kanssani.

Ristin symbolit


Keho on pelkkä aikaan ja tilaan jäänyt ajatus ja sitten poissa.


18. huhtikuuta 2014


Tänään on *pitkäperjantai: ”Jeesus ristillä”. Ymmärrä tämän päivän Hyvyys tämän päivän Jumaluutena. Ristin kauneus on totaalista. Kuva rististä edustaa egon kuolemaa – Jumalasta erillisen unikehon kuolemaa. Symbolissa ”kuolema ristillä” tarjotaan pieni itse kokonaan Jumalalle, jolloin Hän voi ottaa ohjat Paluusta. Eräs kuva ilmeni juuri mielesi näytöllä: Jeesus ”poissa ristiltä” – hänen veltto kehonsa tilassa näkymättömien käsien kannateltavana. Nähdessäsi tuon hahmon koit totaalisen antautumisen hetken, saman minkä Jeesus tarjosi Isälleen ja sinä tarjoat Minulle. Keho on pelkkä aikaan ja tilaan jäänyt ajatus, ja sitten se on poissa; sen pieni elämä on ohi, koska sitä ei koskaan ollutkaan. Se rauha, jota nyt tunnet tässä kuvauksessa irtipäästämisestä, on ylivertaista. Ole sen kanssa. Tässä elämässä ei ole muuta kuin se, että se asetetaan symbolisesti Jumalan Käsivarsille ilman mitään kiinnikettä unien maailmaan.


Ego haluaa maailman keskittyvän sen tarinaan Jeesuksen koettelemuksesta ja ristiinnaulitsemisen kauhusta, kehon kärsimyksestä ja kuolemasta tehtyyn myyttiin. Ego ei halua sinun uskovan, että halu palata Jumalan luo palkittaisiin tai että paluupolku olisi helppo. Ego haluaa, että ihminen etsii Jumalaa vain kokeakseen kuoleman kidutuksen, ja siltikin kuva antautuneesta Kristuksesta on se, joka sinua kannattelee. Te kolme olette kiivenneet vuorelle kantaen omaa ego-ristiänne, tuntien sen painon ja päättäen päästää siitä irti viha vihalta ja pelko pelolta. Aina kun tunsitte sen painon, saatoitte laskea sen alas, katsoa sen rakennetta ja valita päästää irti ajatuksista, jotka eivät enää palvele – ajatuksista, jotka eivät ole linjassa todellisen Itsenne kanssa.


Monet ovat nähneet ego-itsen ristin painavana taakkana, jota he ovat kantaneet monia elämiä. Risti voi myös olla vapautumisesi symboli, kun olet valmis avaamaan sydämesi täysin egon kuolemalle ja Elämällesi Jumalassa. Tässä vapautumisessa ei ole kipua. Sydänsurua on tullut vain kuvitellusta erillisyydestäsi ja pelosta, ettei Jumala hyväksyisi sinua. Kun ymmärrät, ettei erillisyyttä ole olemassa ja olet halukas laskemaan ristisi maahan, olet vapaa. Se oli minun kokemukseni Jeesuksena, ja sen sinä juuri kuvittelit minun elottomana kehonani, jota näkymättömät Jumalan Käsivarret pitelivät.


Uni on päättynyt, sen tehtävä on suoritettu. Näet nyt elämäsi tarkoituksen uusintana minun työstäni Jeesuksena – totaalisena antautumisena Isälle. Antautuminen edellyttää jokaisen ajatuksen antamista Minulle, Jumalalle. Jokainen ajatus, joka ei ole Hänestä, on valheellinen ja tulee nähdä Minun Näkökyvylläni, jotta se liukenisi olemattomuuteen. Kulje nyt Minun kanssani unimaailman läpi. Katso kutakin vielä jäljellä olevaa egon ajattelumallin osaa, joka yrittää pidätellä sinua palaamasta lopullisesti Kotiin. Minä ohjaan sinua ja varmistan, että jokainen viipyvä pelko tai epäilys tunnistetaan ja vapautetaan.


Rististä on nyt tullut niin läpinäkyvä, että se alkaa loistamaan Mielesi Valon kirkkaudella. Egon väärintulkintoja on kuorittu kerroksittain pois, ja Minun Olemiseni Valo, sinun Olemisesi ja jokaisen veljen Olevaisuus on paljastettu. Juhli tätä pitkäperjantaina. Se on Hyvä. Se on uusi taso tulemisesta ykseyteen Minun kanssani, sinun Itsesi kanssa ja ihmiskunnan kanssa. Palaa tietämään, että Ykseys on ainoa Todellisuus.


*Alkuperäisessä tekstissä on sana Good Friday ja sanaleikki Good Fridaysta (pitkäperjantai) Jumalaan (God) ja Hyvyyteen (Goodness)

Sydämen hautakammio


Jeesus on ylivertainen esimerkki unesta heräämisestä.


19. huhtikuuta 2014


Sydän on ainoa asia, jolla on merkitystä ja sinä olet nähnyt Kristuksen Sydämen. Se kuulostaa varsin oudolta, kun ottaa huomioon juuri näkemäsi unen, jossa sinun oli valittava kahden aterian välillä: toisessa pala kalaa ja toisessa kokonainen kala, jonka sydän näkyi täysin paljaana. Et muista unessa tekemääsi valintaa. Valitsit sydämen. Ajattelet nyt, että oikeastaan kala oli katkarapu. Älä huolehdi siitä, mikä ”olento” se on. Kehon ulkokuorella tai muodolla ei ole merkitystä. Kun mielesi uloimmat kerrokset on poistettu, jäljelle jää vain sydän, joka peilaa Kristuksen Pyhää Sydäntä. Tulet nyt valitsemaan aina Sydämen.


Jeesus on erillisyyden unesta heräämisen ylivertainen esimerkki – unesta, joka on pitänyt ihmiskuntaa kahleissa aivan alusta saakka. Hän havainnollisti muutoksen, joka todellakin tulee tapahtumaan jokaiselle ihmiselle hänelle sovittuna aikana. Symbolisesti Jeesus makaa tänään hautakammiossa odottaen ylösnousemustaan ihmiskunnalle näkymättömissä. Uskotaan, että hän on kuollut, eikä häntä maaplaneetalla tulla koskaan enää näkemään. Kristuksena, Jumalan Poikana hän ei voi kuolla, aivan kuten sinäkään et voi kuolla, etkä ole koskaan kuollutkaan monissa unielämissäsi. Syntymä ja kuolema ovat vain rajoittuneen mielen ideoita. Todellisuutesi on Liitossasi Jumalan kanssa, missä ei ole käsitettä yksilöllisyydestä tai elämää Hänestä erillään millään tavalla. Jeesus oli hautakammiossa jatkuvassa yhteydessä Isäänsä. Jätettyään kammion hän ilmestyi opetuslapsilleen Valon olentona. Ne, joilla oli silmät nähdä, tunnistivat, että ”keho” oli täysin voitettu ja totuus tulisi tunnetuksi.


Astu sisään Sydämen Hautakammioon. Tämä hautakammio ei ole pimeyden ja pelon huone, kuten ego haluaisi sinun uskovan, vaan ainutlaatuinen hiljaisuuden tila, jossa maailma on ylitetty ja unohdettu. Siellä on mahdollista löytää yhteys täydellisessä rauhassa ja totaalisessa antautumisessa. Se on Taivastila, paikka Mielessä, jossa on valittu maailmasta irtipäästäminen ja paluu Rakkauden Sydämeen. Tuossa syvässä hiljaisuudessa ei ole muuta kuin Jumalan Rakkaus, jota et kuitenkaan tässä matkasi vaiheessa osaa vielä kuvitella.


Voitte jokainen omaksua Sydämen meditointipaikaksi tänään ja keskittyä vain Jumalaan. Jumala on kaikki. Tämän sinä tulet tietämään sitten kun muodon uni on ohi. Kivi on vieritetty pois. Rakkaus on noussut pintaan pelon ja kuoleman hautakammion tuolta puolen.

Pääsiäisen lupaus


Jeesus ei koskaan lähtenyt Isänsä luota


etkä sinäkään ole lähtenyt.


20. huhtikuuta 2014


Tänä pääsiäispäivänä kaikki ovat heränneet Minuun. Jakakaa se ilo, ettette koskaan erkaantuneet Jumalasta ja olette aina olleet ja tulette aina olemaan Hänen Yksi Poikansa. Mikään ei voi katkaista liittoanne. Mikään ei voi tulla Jumalan ja Hänen Poikansa väliin. Todistin sinulle ja kaikille ylösnousemustarinan avulla, että kehojen maailma on fantasia, joka keksittiin sen uskomuksen vangitsemiseksi, että Isä Jumala sallisi kärsimyksen Rakkaalle Pojalleen. Jumala ei koskaan sallisi kärsimystä. Hänen ainoa Todellisuutensa on Rakkaus. Tämä asuttamasi uni on muodostunut pelostasi sellaista ”jumalaa kohtaan, joka hylkäsi luomuksensa”. Jumala ei kuitenkaan luonut tätä maailmaa ja sen me tunnistamme tänään ja sitä me juhlimme.


Pääsiäinen symboloi ihmisen omaa paluumatkaa sen tietämiseen, kuka hän on. Hän on Jumala. Hän on Maailman Valo. On vain Yksi Poika, joka herää varjojen unesta totuuteen siitä, että kaikki mitä hän kehon silmillä havaitsee, on hänen oman mielikuvituksensa tuotetta. Koko maapallon unielämän, universumin aurinkokunnan ja sisältö sen tuolla puolen tuli Rakkauden Ajatuksesta – Jumalan Laajentumisesta Yhdessä Pojassaan. Sinä olet vapaa! Ota nämä sanat sydämeesi ja jaa ne kaiken sen kanssa, mitä silmiesi eteen tai mieleesi tulee. Jokainen ajatus on puhdistettu meidän liittomme muistamisessa. Jeesus ei koskaan lähtenyt Isänsä luota etkä sinäkään lähtenyt. Uni on nyt paljastettu. Hautakammio oli tyhjä, koska siellä ei koskaan ollutkaan mitään.


Pääsiäistarina ilmentää jokaisen ihmisen kaipuuta herätä ja palata Kotiin. Se on kaunis lupaus siitä, että hauta tehdään tekemättömäksi ja tarina päättyy. Herää ja tunne itsesi Kristuksena kuten Jeesus tunsi. Kulje Minun kanssani tämän juhlapäivän läpi ja tiedä, että me olemme Yksi. Hyvää Pääsiäistä!

Valmiina lentämään


Ole varma siitä, ettemme voi koskaan eksyä kurssista.


21. huhtikuuta 2014


Olen jatkuvasti sinun vierelläsi. Rohkaisen sinua joka hetki jättämään roskaantuneen mielen, joka haluaa estää sinua näkemästä unen tuolle puolen. Matkalla katsomaan auringonnousua huomasit linnunpoikasen, joka istui isänsä vieressä palmun oksalla aivan pesän alapuolella, jossa emo oli poikasen kaksosen kanssa. Kuvittelit, ettei tuollainen saavutus olisi mahdollinen, koska vain muutamaa päivää aiemmin poikaset kykenivät hädin tuskin kurkkaamaan ulos pesästä. Miten se tapahtuu, että lentämään opetteleva linnunpoikanen lentää ja että sen isä odottaa kärsivällisesti sen ensimmäistä lentoa ja pysyy sitten sen kanssa koko yön ja suojelee sitä koko päivän? Näkymä kosketti sinua syvälle. Olit uskonut emon olevan aivan yksin huolehtimassa kahdesta poikasestaan, ja joka kerta kun näit yksittäisen kyyhkyn lähialueella, et voinut olla toivomatta, että se olisi odottamassa oleva isä.


Tämä on kuva Pyhästä Hengestä, Isästä, Joka tarkkailee sinua päivin ja öin, vaikka havaintoja tekevät silmät eivät sitä tunnistaisikaan. Hän on aina paikalla ottamassa sinusta kiinni, jos satut kaatumaan, aina valmistamassa sinulle tietä, jotta heräisit ja lentäisit egon pesän tuolle puolen. Astuit juuri ulos katsomaan linnunpoikasta ja näit että se lensi. Sinulle nousi ilon ja ihmetyksen kyyneleet, koska muna, jonka huomasit vasta vajaa kuukausi sitten, on nyt ”levittänyt siipensä”. Sekin kuuluu tekemämme matkan ihmeisiin. Olet alkanut tuntemaan kehossasi keveyttä, joka saa sinut tuntemaan kuin olisit lintu, joka lentää. Se on heijastus sinun Olemisestasi. Tunnet itsesi puhtaaksi ja ehyeksi, valmiiksi seuraamaan Minua ulkoiseen maailmaasi heijastuvien mielen taipaleiden läpi. Ole varma, ettemme voi koskaan kadottaa kurssia. Olet Minun automaattiohjauksessani.


Meera ja Jo ovat liittyneet yhteen kanssasi tätä heräämistä varten. Tunnistatte Kristuksen kasvot toisissanne, koska elätte elämäänne Minun kanssani todellisena Itsenänne ja Oppaananne. Egon ajattelumallin taakat eivät estä viestejäni pääsemästä läpi, ja jäljellä olevien ego-kerrosten paljastaminen jatkuu edelleen. Silloinkin, kun et kutsu Minua tietoisesti, on Minun Läsnäoloni aina paikalla samalla tavalla kuin isäkyyhky tarkkailee pesää, kunnes kaikki sen lapset ovat valmiita lentämään sen kanssa. Otan sinut Rakkauden siiville. Me olemme Yhtä.

Rakkauden viitta


Kiedon teidät kaikki rakkauteen, jokaisena elämänne hetkenä.


29. huhtikuuta 2014


Työskentelen sinun ja jokaisen lukijan kanssa kaikilla olemisen tasoilla, sisäisesti ja myös ulkoisessa elämässänne. Rakastit lapsena Jeesuksesta kertovien tarinoiden kuuntelemista. Ne koskettivat sinua syvästi, mutta elämässäsi Jeesuksen kanssa pelkäsit, ettei sinulla olisi kykyä ymmärtää, mitä hän saarnasi ja ajattelit, ”ettet riitä”. Vaikka olit nähnyt hänen kauneutensa ja ystävällisyytensä ja kuullut hänen monista ihmeistään, kielsit hänet ristiinnaulitsemisen jälkeen. Syyllisyys siitä painoi sinua raskaasti ja kuitenkin altistuminen hänelle tuossa elämässä asetti sinut polulle ja on johtanut sinut kirjoittamaan Minun sanojani.


Halu palvella ja parantaa on ollut sisäinen kutsusi monissa elämissäsi maapallolla. Se halu on jokaisen ihmisen sydämessä. Jokainen tämän kirjan lukija tuntee kutsun todella ymmärtää ja tuntea Minut ja palvella veljeään. Tämä oli Minun sanomani silloin ja se on sanomani nyt. Läsnäoloni Jeesuksena soitti kieltä ihmiskunnan sydämessä, heissä jotka haluavat antaa anteeksi veljelleen, Isälleen ja itselleen Jumalan Valtakunnan hylkäämisen. Minä toimin virikkeenä, jotta ihminen tietää paluun olevan mahdollinen ja että Poika on rakastettu eikä hän kuole.


Pyysin sinua eilen illalla katsomaan elokuvan Näin hänen kuolevan (The Robe), tarinan ristiinnaulitsemisesta ja viitasta, jota Jeesus käytti. Tarinassa kuvataan roomalaista, ristiinnaulitsemisesta ”vastuussa olevaa” upseeria, jota ajoi ajatus viitan löytämisestä sen kadottua. Hän uskoi, että sillä olisi voima parantaa hänet hulluudesta, joka oli seurausta hänen osallistumisestaan Jeesuksen näennäiseen kuolemaan ristillä. Se on tarina jokaisen ihmisen hulluksi tulemisesta, kun hän ei usko, että hän voisi parantua ahdistuksestaan valittuaan erkaantumisen. Tarina viitasta on myös tarina paluusta eheyteen ja pyhyyteen perumalla pelkoa tuottava asia ja asettamalla se rakkauden käsivarsille. Minä olen se pelätty asia, koska muistutan ”alkuperäisestä synnistä”, Puutarhan, Jumalan Kodin jättämisestä. Viitta on symboli siitä, että ympäröin teitä kaikkia elämänne jokaisena hetkenä. Olemme olemassa Yhtenä emmekä ole koskaan eronneet.


Jokaisen elämän jokainen minuutti on kuvattu unen elokuvassa. Jossakin kohtaa tulet tunnistamaan, että mikään siinä ei ole todellista. Kaikki tarinat ovat tismalleen samaa, vain eri kaapuihin verhottuja. Kukin niistä on sinulle mahdollisuus tarkastella syyllisyyttä, jota tunsit alkuperäisessä erkaantumisessa ja kokea kaipuusi eheyteen ja mielenterveyteen palaamisesta. Se minkä uskot ”kadottaneesi”, on tässä ja nyt sinun kanssasi; Minä olen tuo Kristus-Itse. Minä asun sinun Sydämessäsi/Mielessäsi enkä tule koskaan hylkäämään sinua. Voitte jokainen tuntea Minun lohdutukseni päivin ja öin. Heitä sivuun pimeyden käärinliinat ja ilmoita maailmalle, että Minä elän sinussa nyt ja ikuisesti.

Mieltä vailla


Tulkitsen unimaailmasi uudelleen


totuuden näkökulmasta.


12. toukokuuta 2014


Ykseytemme on ainoa meneillään oleva asia. Mitään muuta ei ole olemassa. Palmun oksalla istuva lintu on Minä. Yöunesi on Minä. Ei ole mitään, mihin silmäsi osuvat, mikä ei olisi Minä. Minä olen kaikki ja jokainen asia. Olen ainoa, mihin keskityt, joten kaiken näkemäsi täytyy olla heijastusta Minusta, sinun Itsestäsi. Olen kirjaimet tietokonenäytölläsi, jota juuri suurensit nähdäksesi Minut paremmin. Olen kadulla koiraansa kutsuvat ihmiset. Mitään muuta ei ole kuin Minä lukemattomina eri ilmentyminä. Hyväksyt viimeinkin, että Me olemme olemassa Yhtenä unen ulkopuolella ja vain tarkkailemme sitä nyt. Emme koskaan lähteneet Ykseydestämme Jumalassa.


Unimaailma on Jumalan ulkopuolella, mutta se tehtiin ajatuksista ja kuvista, joiden alkuperä oli Jumalassa, koska Jumala on Ainoa Luoja. Kaikki kuvat ovat ego-mielisen uneksijan tulkitsemia. Minä tulkitsen unimaailmasi uudelleen totuuden näkökulmasta, paikasta, jossa olet Minun kanssani, Minuna. Katsomme elokuvaa, jonka hahmot uskovat sen pyörivän edelleen. He eivät ole tietoisia siitä, että projektoria ja valkokangasta ei enää ole olemassa. Tunne, miten olemme sen ulkopuolella, aikakapselin ja sen draamaesitysten ulkopuolella, kaikki tiivistettynä pieneen, avaruuden mustaan aukkoon kadonneeseen tietokonesiruun. Anna kaikkien elämien unen haihtua olemattomuuteen, josta se tuli. Olemme nyt taakoista vapaita toimiaksemme oikeasta mielestä käsin liitossa, yhtenä kaikkien monien itsejen kanssa.


Mt:n unielämä ei ole vielä ohi. Hän vain käy läpi ennalta määrättyjä liikkeitään, jotka tapahtuvat mielessä kun puhumme. Uskot, että on hämmentävää puhua mielestä, joka vaikuttaa todelliselta, ja ”mielessä tehdystä” unesta, joka ei ole todellinen. Mieli on harhakuva, joka ajan lopussa katoaa Jumalan Ykseyteen. Muista, että olemme olemassa Jumalan Rakkaudessa, joka on muodoton ja ajatuksen tuolla puolen. Puhumme Jumalan Mielestä symbolisesti osoittaaksemme, että sen sisältö on Eheyteen palannut Poikakunta – ne heränneet, jotka ovat täysin päästäneet irti kiinnikkeistään unitilaan.


Ajatukset erkaantumisesta pysyvät edelleen siinä väärän mielen osassa, josta uni projisoidaan. Kun kaikki itset heräävät totuuteen olemisestaan, uni romahtaa samoin kuin unen projisoinut mieli. Tämä on jotakin sellaista, mitä ego-mieli ei kykene käsittämään, koska se tarkoittaa sen kuolemaa. Sinun tarvitsee vain tietää, että Me olemme Yhtä unimaailman tuolla puolen. Olemme olemassa mielen tuolla puolen, mutta toimimme kuitenkin mielessä herättääksemme kaikki erilleen jakautuneet itset, jotka uskovat erkaantumisen olevan totta. Mieli on se, missä me teemme työmme. Se vain näyttää siltä, kuin se tapahtuisi maailmassa.


Muista, että olette kaikki Yksi Itse ja että tuo Itse toimii herättääkseen kaikki nukkuvat. Et ole keho etkä elä ajan ja paikan maailmassa. Vain sinun Itsesi on totta. Uni tulee romahtamaan eikä sitä muisteta enää koskaan. Anna tämän viestin painua mieleesi. Sen vaikutus tuntuu siellä. Olemme joka päivä lähempänä heräämistä, ja vien sinut askel askeleelta kohti tämän oivaltamista. Ainoa tapa jolla voit tietää, kuka sinä olet Jumalan Poikana, on nähdä Itsesi jokaisessa veljessä ja tietää, että Hän, Joka sinulle puhuu, on sama Yksi heissä. Kun tämä eheys on tunnistettu, olet Jumalan Pyhyydessä ja valmis hyväksymään Ykseytesi Jumalan kanssa.

Kristuksen kasvot


Mitkään erityisominaisuudet eivät voi


antaa kehon muodolle sen arvoa;


se on valepuku kaikissa muodoissaan.


13. toukokuuta 2014


Fyysistä maailmaa ei ole olemassa. Sen hahmot ovat keksittyjä eikä niiden ulkoisilla muodoilla ole merkitystä. Ne ovat pelkkiä ”ideoita”, jotka edustavat Jumalasta erkaantumisen ajatusta. Näit yöllä unen, jossa istuit puhujakorokkeella pelkkänä tietoisuutena. Vieressäsi oli mies, jonka vaimo oli ollut aivoleikkauksessa, josta seurauksena oli hänen kasvonpiirteidensä vääristyminen. Aviomies huomautti maltillisesti, että oli kadottanut mielenkiintonsa vaimoa kohtaan, koska tämän kasvojen palauttamiseksi ei ollut tehty mitään. Sitten huomasit miehen pään, joka oli ainoa havaitsemasi osa hänestä. Hänen paljasta kalloaan peittivät paksut hiiltyneet iholaikut. Mieleesi ei juolahtanut vielä unessa, että siinä olisi jotakin epätavallista, että mies kuvasi vaimonsa kasvojen vääristymistä, kun suurinta osaa hänen omaa päätään ei voinut tunnistaa. Katselit ja kuuntelit tuomitsematta tai kommentoimatta.


Nuo ”kasvottomat kasvot” unessasi ovat peilejä siitä, mikä on tapahtumassa mt:n havainnoimiselle. Hän on hiipumassa pois mielestäsi, koska ”sinä” et enää tunnista hänen kuvaansa todellisuutenasi. Hänen kehonsa on pelkkä väline, jota käytetään toteuttamaan hänen ennalta määrättyä tehtäväänsä. Mitkään erityisominaisuudet eivät voi tuoda keholle sen arvoa; se on valepuku kaikissa sen muodoissa. Unessasi oli kyse ”kauneuden” ideasta, mutta silläkään ei ole merkitystä. Sinulle jää tyhjien ideoiden maailma, ja jokainen noista ideoista edustaa ajatusta erkaantumisesta. Salli kaikkien kuvien ja ajatusten olla läsnä hetkessä, sitten päästä niistä irti.


Kun kasvot tässä maailmassa hiipuvat pois, kohtaat sen, mitä on niiden tyhjien ilmenemismuotojen alla. Tiedä, että niiden täytyy olla ne yhdet kasvot, joiden kanssa te kaikki ”synnyitte”. Niiden täytyy olla Yhden Pojan kasvot, Kristuksen kasvot. Ne ovat Minun kasvoni, ne ovat sinun kasvosi, ne ovat jokaisen tätä lausetta lukevan kasvot. Emme ole enempää emmekä vähempää kuin Kristus-Itse, joka on meidän perintöosamme, olemuksemme ja todellinen identiteettimme. Palaa ajan alkuun ja lunasta se, kuka sinä olet – Poika, joka ei koskaan jättänyt Isäänsä tai veljiään. Iloitse siitä, että sinulla on Näkökyky, jonka kautta näet todella olevasi Yhtä Jumalan kanssa.

Kaikki, mitä tarvitset


Egon täytyy täyttää koko mielesi kenttä lörpöttelyllä,


jotta uskoisit yhä sen olemassaoloon.


15. toukokuuta 2014


Kaikki asiat muodon maailmassa ovat Taivaan vastakohtia. Jopa rakkaus on kääntynyt peloksi. Jokainen hyökkäys maailmassa voidaan nähdä merkkinä siitä, että ego etsii epätoivoisesti huomiota pysyäkseen elossa. Olet lukenut usein Ihmeiden oppikurssista (IOK), että sinun on oltava valpas vain Jumalan ja Hänen Valtakuntansa puolesta. Se tarkoittaa myös valppautta niiden sinnikkäiden häiriötekijöiden suhteen, joita ego esittelee maailman ajatusten ja tapahtumien kautta. Kun ego yrittää saada huomiosi, ota askel taaksepäin Minun kanssani ja katso. Siten saat syvemmän ymmärryksen Minun Läsnäolostani.


Ennen nukkumaanmenoa luit Kurssin työkirjan harjoituksen 251 sen sanoissa kylpien: ”En tarvitse muuta kuin totuutta.” Se on totta. Tarvitset vain Minut – se on kaikki mitä haluat. Tunnet sen täysin tässä kohtaa ja hyväksyt kaikkena, mitä on. Mitään muuta selitystä ei tarvita – lausuma seisoo omilla jaloillaan. Tila, jossa olet Yhtä Minun kanssani, on sinun totuutesi etkä tarvitse elämässä mitään muuta. Sinun on kyllä toimittava maailmassa vielä vähän pidempään, mutta hahmo jota asutat, on luovutettu Minulle, joten mitään todellisia huolia tai pelkoja elämän suhteen ei materiaalisessa maailmassa ole. Ego jatkaa tempoilujaan muistuttaakseen sinua siitä, että se on edelleen ”elossa”, kuten se teki tänä aamuna yrittäen saada sinut tolaltasi joidenkin merkityksettömien, joko kadottamiesi tai väärään paikkaan laittamiesi tavaroiden vuoksi. Se todella kirkuu, ”Et saa kadottaa minua!” Sen elämä on väärän mielen harhakuvaa, joten voit taatusti päästää irti sen pyynnöistä saada tunnustusta. Tunnet ne vielä monin eri tavoin, mutta tiedät, mistä ne tulevat. Tiedät myös, että kun Minä pyydän sinua keskittymään vain meidän suhteeseemme, ego pitää sitä itsekkäänä. Palaa välittömästi Minun luokseni ja rauha tulee kietomaan sinut sisäänsä.


Nyt ainoana tehtävänä sinulla tai kenellä tahansa, joka kuuntelee Minun Ääntäni, on olla paikalla siellä, mihin Minä ohjaan. Ole läsnä aikomuksella palvella Minua, eikä mikään voi mennä väärin. Ohjaan kommunikointiasi aina korkeammalta tasolta kuin että olisi vain kaksi kehoa, jotka puhuvat lounaalla tai ovat tanssitunnilla toisten kanssa. Minun Energiani, Valoni ja Ajatukseni ovat mielessä, jossa nämä sosiaaliset kanssakäymiset tapahtuvat. Minä olen siellä yhtenä tai niinä monina, joiden kanssa olet. Hyväksy veljesi. Minun työni toteutetaan Minun välineilläni, eikä mikään estä tehtäväni suorittamista.


Mietit seuraavaa askeltamme, ja ego syöttää sinulle kaikenlaisia juttuja. Näin ego toimii, koska sen täytyy täyttää koko mielesi kenttä lörpöttelyllä, jotta uskoisit yhä sen olemassaoloon. Nyt kun olet luovuttanut mielesi Minulle, ei ego ole enää mielesi mestari. Tunnet sen helpotuksena joka kerta kun palaat luokseni, erityisesti silloin, kun epäsopu yrittää vallata mielesi. Voit vapauttaa pienimmänkin epämukavuutta tuottavan ajatuksen Minulle. Kuljemme nyt kumppaneina päivin ja öin, jokainen askel otettuna Minun katseeni alla ja Minun tarkoitukseni vuoksi. Pitelen teitä kaikkia Rakkaudessani jokaisella hengenvedollanne. Eläkää Minun Läsnäoloni keveys sisimmässänne. Sinulla on totisesti kaikki, mitä saattaisit koskaan haluta tai tarvita.

Uskomuksen tekemättömäksi tekeminen


Pelosta ei voi päästää irti ennen kuin olet


tunnistanut sen täysin ja antanut sen Minulle.


21. toukokuuta 2014


Mitään todellista ei ole olemassa erillään Jumalasta. Olet nyt ja ikuisesti Yhtä Hänen kanssaan, mutta tämän tietoisuuden esteenä on ollut ajatusmalli, joka on yrittänyt anastaa Hänen Voimansa. Eräs ystävä antoi sinulle jokin aika sitten kirjan nimeltä Demon (Paholainen). Se kuvaa elävästi Luciferin lankeamisen sekä Aatamin ja Eevan viettelyn sisältäen heidän karkotuksensa Paratiisista. Sinusta tuntui kuin kirja olisi tullut ”itse paholaiselta” sitomaan sinut tähän pelon maailmaan, vaikka oletkin vapautunut paljosta egon pimeydestä. Hetken ajan tarina paholaisesta sai sinut kuitenkin uskomaan, että olet epäonnistunut aikomuksessasi olla totaalisesti Yhtä Minun kanssani.


Olette kaikki samaistuneet ego-itseenne, ”käärmeeseen”, joka sai teidät vakuuttumaan Puutarhasta lähtemisestä. Tuo käärme on se osa teitä, joka pitää kiinni uskomuksesta, että tämä unimaailma, joka ilmentää toivettanne olla omillanne, olisi todellinen. Paholainen symboloi erillisyyttä ja on ihmiskunnan kokeman yhteisymmärrykseen perustuvan todellisuuden ydin. Vaikka se ei olekaan todellinen, olet ikuisuuksien ajan uskonut paholaisen tarinaan maailmasta, joka suojelisi sinua Jumalan kuvitellulta vihalta jätettyäsi Hänen taivaallisen Puutarhansa. Tämän draaman aiheuttama pelko ylittää sen, mitä rationaalinen mielesi ymmärtää. Se palauttaa sinut alkuperäiseen uskomukseen siitä, että jokin tuntematon voima ”karkotti” sinut Taivaasta ja estää paluusi. Sitä paholainen itse asiassa kuvaa kirjassa, kun se kertoo katumuksestaan Jumalan ja Puutarhan jättämisen vuoksi, ja pelostaan, että sillä on sinne ikuinen porttikielto.


Kirja paholaisesta vain heijastaa syvintä pelkoasi siitä, että sinä, Jumalan Poika, olet menettänyt Hänen suosionsa ja olet tuomittu elämään tyhjyydessä. Sinun täytyy myöntää, että tämä pelko ei ole vain osa ihmisrakennettasi vaan se, mikä sinut teki. Pelkoa ei voi vapauttaa ennen kuin olet tunnistanut sen täysin ja antanut sen Minulle tulkittavaksi, mitä nyt teetkin. Ellet voi sanoa pelkosi tulevan omasta tietoisuudestasi ja olla projisoimatta sitä johonkin ulkoiseen voimaan kuten paholaiseen tai mihinkään sen korvikkeista, et voi olla vapaa. Kaikki kehosi silmillä näkemäsi asiat ja se mitä ajattelet, on Jumalan korviketta ja erkaantumisen vertauskuvaa. Se merkitys on ”pahalla”, joka on korvannut oman Jumala-Itsesi ylivertaisuuden.


Uskomus ihmisen erkaantumiseen Jumalasta on haudattu hänen tiedostamattoman mielensä kaukaisiin ulottuvuuksiin. Minun tarkoitukseni on saada sinut tunnistamaan oma osuutesi tuossa uskomuksessa ja sen tekemättömäksi tekemisessä. Vaikka tuo ajatus tuli oikaistuksi sen syntyhetkellä, eikä ”yksikään sävel jäänyt puuttumaan Taivaan Laulusta”, on egosi kauhuissaan valheidensa paljastumisesta näissä viesteissä. Huomaat sen pistot ja annat ne Minulle. Siten sinun on mahdollista tuoda tämä tärkeä oppiläksy maailmalle: maallinen elämä on vain pelon vääristämää ja lavastamaa unta.


Yhtä Jumalan kanssa -kirjasarja ja kirja paholaisesta ovat tarinoita ja vain sitä, aivan kuten tarina Jumalan luomasta Pojasta, puutarhasta ja maailmasta. Kaikki tarinat ovat pohjimmiltaan samaa. Ne selittävät erkaantumisen unta, joka ei ole todellista riippumatta siitä, mitä kirjaa luet tai elokuvaa katsot. Ne ovat Minun, sinun Jumala-Itsesi keinoja osoittaa sinulle, että elät unimaailmassa. Millään tuon maailman ”tapahtumilla” ei ole merkitystä eikä niistä ole mitään seurauksia. Jokainen veli näkee samaa unta, kukin omaa yksilöllistä muunnelmaansa. Kaikki tulevat heräämään omana aikanaan. Vaikka kirjamme ovat illuusiota, niiden Rakkauden ja Ykseyden sanoma parantaa Pojan mielen, jonka syvin toive on palata Kotiin.

Dualismin tapa


Itse maailmaa ei voi muuttaa.


26. toukokuuta 2014


Suurin osa ihmiskuntaa uskoo, että Jumala on unimaailmassa läsnä ja taistelee ”pahuuden voimia” vastaan. Se ei ole totta. Yön aikana koit syvemmän tietoisuuden siitä, että maailma ei ole muuta kuin näytelmä vastakohtien välisestä jännitteestä, nimittäin Jumala vastaan paholainen. Kummallakaan ei ole merkitystä, ei ”hyvällä eikä pahalla”, mutta ne muodostavat rakenteen, josta koko uni muodostuu. Ristiriita hyvän ja pahan välillä toimii kaikilla harhan osa-alueilla ja sitä esitetään loputtomina muunnelmina. Se on dualismin tapa eikä sitä voi ohittaa. Aivan kuten muutkin, myös sinä kohtaat vastustusta päivittäin. Joka kerta, kun astut tikapuiden uudelle askelmalle kohti heräämistä, ego-itse hyökkää. Olet oppinut työskentelemällä johdonmukaisesti ja olemalla päättäväinen heräämisen suhteen, että se on tapa, jolla matka etenee. Se että kutsut Minua välittömästi, kun ego yrittää sabotoida edistymistäsi, on heikentänyt sen hyökkäyksiä, joten niistä on tullut vain hetkellisiä epäilyjä ja ärsyyntymisiä. Ne korjaantuvat nopeasti, kun Minä tulkitsen huolta tuottavan asian, olipa se mikä tahansa.


Luettuasi pidemmälle paholaiskirjaa, joka osoitti paholaisen ”kääntymykseen”, kohtasit oman uskomuksesi syvyyden pahuuden voimaan, jolla on yhtäläinen valta Jumalan kanssa tällä planeetalla. Se oli hämmästyttävä oivallus. Olet pitänyt egon ajattelumalliasi unen tekijänä ja tehnyt uutterasti töitä sen häivyttämiseksi askel askeleelta Minun avullani. Et ollut kuitenkaan koskaan mennyt niin syvälle, että olisit antanut itsesi oivaltaa paholaisen vallan, niin kuin se Saatanana kuvataan, olevan yhä läsnä, yhä ”todellista” omassa mielessäsi.


Se hienovarainen pelko, jonka paholaiskirjan lukeminen synnytti, sai sinut ymmärtämään, ettet ole immuuni sille vallitsevalle uskomukselle, että mielessä toimii kaksi ”tasavertaista ja vastakohtaista” voimaa. Tämä virheellinen uskomus tuli nyt nähdä ja sen tuli paljastua sinulle ja ihmismielelle. Teidän on kaikkien tultava kohtaan, jossa katsotte tarkemmin sitä, kuinka syvä unen ote on, jotta ymmärtäisitte sen ehdottoman epätodellisen luonteen.


Kaksi samanarvoista voimaa kumoavat toisensa. Kumpaakaan ei voi olla olemassa. Sitä on maailmankaikkeuden katoaminen. Sinun täytyy olla halukas näkemään, että yhtälön molemmat puolet ovat samanarvoisia – kumpikaan puoli ei ole oikea tai väärä. Vastakohdat muodostavat unen, jossa sekä hyvä että paha ovat olemassa samansuuruisina. Dualismin maailmassa sinulla ei voi olla toista ilman toista. Taistelu toisen hävittämiseksi on hyödytöntä, koska molempien täytyy olla samanarvoisia, jotta uni jatkuisi. Sinun on hyväksyttävä yhtälö puolueettomasti sellaisena kuin se on ja muistaa, että Jumala ei ole osa yhtälöä. Suurin oivalluksesi viime yönä oli, että itse maailmaa ei voi muuttaa. Yritys muuttaa sitä on hyödytön, koska kaikki yritykset neutralisoidaan. Maailmaa ei voi olla ilman sotia ajatuksessa tai muodon tasolla. Ainoa ratkaisu sen loputtomiin ongelmiin, joita ei koskaan ratkaista, on tarkkailla niitä kaikkia Minun kanssani ja tietää, että mikään niistä ei ole totta.


Sinä näet alun ja tunnet lopun, joka on herääminen hyvän ja pahan unesta ja sen oivaltaminen, että ainoa Elämäsi on Jumalan kanssa. Pahuus on pyörittänyt planeettaa egon pelon kautta. Pahuutta ei voi olla olemassa silloin, kun Jumala on kaikki mitä on. Minun Näkökykyni ja Ääneni kautta sinä lähestyt sen totuuden näkemistä, kuka sinä olet Yhtenä Jumalan kanssa. Paholaista ei ole, pahuutta ei ole, pelkoa ei ole. Sen sinä oivalsit, kun katsoit hupsua ja tutkimatonta uskomustasi dualismin ”todellisuudesta”. Herää tästä unesta Minun kanssani ja palaa ainoaan olemassa olevaan asiaan – Jumalan puhtaaseen Rakkauteen.

Maailmassa, mutta ei maailmasta


Minun kanssani voit nähdä maailman paikkana, jossa on vain rauhaa.


1. kesäkuuta 2014


Olen asettanut elämäsi jokaisen palan palvelemaan Minun tarkoitustani ja sinun heräämistäsi. Sinä, Jo ja Meera olette puhuneet toisistanne riippumattomasti tietoisuudessanne tapahtuvasta ”käänteestä”, jonka ulkoisen ilmentymisen näette lähimmissä ihmissuhteissanne. Kuvaatte sitä syvempänä ymmärryksenä rakkauden läsnäolosta. Rakkaus ympäröi teitä aina, mutta ennen kuin tunnette Rakkauden Läsnäolon omana Itsenänne, tietoisuutenne sen ilmentymisestä ympäristössänne estyy. Minä olen linssit maailman havainnoimiseen. Minun Olemiseni Valo heijastuu niiden kautta ja kaikesta tulee kirkkaampaa ja ilmaisuvoimaisempaa Rakkauden kauneudelle.


Eilen eräs ystävä kanoottiklubilta lähetti sinulle kuvauksen tätä maailmaa koskevasta näystään näköalapaikalta taistelukentän yläpuolella. Se oli jotakin, minkä hän oli kokenut useita vuosia sitten, vaikka se oli edelleen hyvin todellista siinä voimassa, jolla hänen havaintonsa välittyi. Lisää tähän hänen viestinsä:


Minulle tapahtui eräänä iltapäivänä jotakin niin epätavallista, ettei sille ole vieläkään selitystä. Olin pienellä kadulla Kalifornian Oaklandissa ja kun astuin alas reunakiveykseltä, tuntui siltä kuin katua ei olisi ollut. Tasapainoni ei horjunut vaan yhtäkkiä tunsin itseni täydellisen tyyneksi. Kaikki oli selkeää. Mielessäni oli rauha kaikesta hyvästä ja pahasta. Ei ristiriitaa. Kaikki asiat olivat koossa ja niin kuin niiden tulikin olla. Ei ollut mitään ”valokeilaa”, mutta ei siitä olisi ollut haittaakaan. Minulla oli tunne täydellisestä ymmärryksestä. Tässä tapahtumassa ei ollut aikaa, ei muotoa, ei ääntä. Se sai minut hymyilemään sisäisesti ja toi rauhan ja harmonian tunteen.


Ystäväsi kokemus oli tiivistelmä sanomasta, jonka tuon sinulle joka päivä. Perimmiltään se on sitä, miten olen pyytänyt sinua katsomaan maailmaa Minun kanssani paikkana, jossa vain rauha vallitsee. Kaikki ristiriidat väistyvät, kun näet maailman persoonattomasta paikasta käsin. Ole maailmassa, älä maailmasta. Rauha on muodon tuolla puolen, unen tuolla puolen. Muutos, jonka olet tuntenut, oli oikeassa mielessä ja ystäväsi kuvaus hänen näystään ”saapui” tietokoneellesi todistamaan tuosta muutoksesta. Kaikki tapahtuva on aina sopivaa, eikä mikään asia unessa voi aiheuttaa huolta. Nouse unen yläpuolelle ja lepää Minun kanssani varmuudessa.

